Trondheim (NTB): En student ved NTNU i Trondheim har fått 15 000 kroner i bot for å ha lastet opp tekster til film og TV på nettet.

Gjennom et eget nettsted tilbød 25-åringen tekster til flere tusen rettighetsbeskyttede filmer og TV-serier. Nå er han dømt i Sør-Trøndelag tingrett for brudd på åndsverkloven.

Aktor ville fengsle 25-åringen i tre uker, men retten kom fram til at bot var en passende straff, skriver Adresseavisen. Saken gikk som tilståelsessak, og den tiltalte fikk derfor noe strafferabatt.

25-åringen startet nettstedet i 2009. Her kunne brukerne søke etter undertekster på norsk til en rekke filmer. Ifølge dommen lastet han selv opp undertekster til omtrent 400 filmer og serier. Som eier av nettstedet medvirket han dessuten til at flere brukere av nettstedet gjorde tilgjengelig til sammen 6.024 undertekster.

Dialogen i filmer og TV-serier er rettighetsbeskyttet og det er derfor ikke lov å gjengi, oversette eller kopiere denne. (©NTB)